Carcaixent presenta el seu Diagnòstic de Salut per a construir una comunitat més saludable
25 de desembre de 2024

Carcaixent

Carcaixent, \[08/11/2024\] – Amb la determinació de millorar la qualitat de vida dels seus habitants, l’Ajuntament de Carcaixent ha presentat el "Diagnòstic de Salut de Carcaixent", una anàlisi detallada que identifica els reptes i oportunitats en matèria de salut al municipi. Elaborat per Eixam Estudis Sociològics en col·laboració amb l’àrea de Promoció de la Salut de l'Ajuntament, el diagnòstic combina dades sociodemogràfiques amb la participació activa de la ciutadania.

L’informe posa en valor els recursos i actius de salut de Carcaixent, com el seu entorn natural i les iniciatives locals que fomenten hàbits saludables. Programes consolidats com "Carcaixent Camina", que promou l’activitat física, i el "Mapa JoBÉ", centrat en la salut mental dels joves, demostren el compromís del municipi amb el benestar col·lectiu. A més, el projecte "Localiza Salud" reforça la idea d’utilitzar els espais del municipi com a recursos per promoure una millor qualitat de vida.

Entre els reptes identificats, el diagnòstic subratlla la importància de continuar reforçant els recursos en salut mental, especialment dirigits a jóvens i col·lectius més vulnerables. També destaca la necessitat de fomentar iniciatives que milloren la coordinació i l’accessibilitat dels servicis sanitaris, assegurant que estiguen a l’abast de tots els ciutadans.

El Diagnòstic de Salut de Carcaixent destaca les fortaleses del municipi i identifica oportunitats per avançar cap a un model de salut que responga millor a les necessitats de tota la població. Amb propostes concretes, l’informe busca promoure el benestar en totes les etapes de la vida.

Compromís amb la participació ciutadana

El "Diagnòstic de Salut de Carcaixent" no només identifica reptes, sinó que també invita la comunitat a participar en la construcció de solucions col·lectives. Mitjançant testimonis, tallers i entrevistes, el diagnòstic recull les veus i propostes de la ciutadania, assegurant que les accions futures reflectisquen les necessitats reals del municipi.

"La salut és un esforç col·lectiu, i Carcaixent està decidit a construir un futur més saludable per a tots i totes", destaquen des de l’Ajuntament.

Pròxims passos

El Diagnòstic de Salut de Carcaixent presenta deu línies d’acció clau per millorar el benestar comunitari: reforçar els servicis sanitaris, com incorporar el professional d'Educació Física per a la recepta esportiva; promoure la prevenció juvenil amb tallers educatius i consultes d’infermeria en instituts; fomentar un oci saludable amb espais per a jóvens i campanyes preventives; ampliar els espais comunitaris com biblioteques i centres cívics; impulsar la pràctica esportiva amb instal·lacions gratuïtes i activitats regulars; millorar la mobilitat sostenible amb carrils bici i rutes segures; potenciar una alimentació saludable amb campanyes en escoles i mercats; protegir el medi ambient amb iniciatives de reciclatge i consum responsable; millorar la comunicació municipal dels recursos disponibles; i connectar la població amb la natura amb projectes que apropen els espais verds al nucli urbà. Estes accions pretenen construir un municipi més inclusiu i saludable.

Per a més informació sobre el Diagnòstic de Salut de Carcaixent i les propostes futures, pot accedir a través de l'accés web de l'observatòri de la Salut de Carcaixent.